CELEX: 32020R1564
Language: da
Date: 2020-08-06 00:00:00
Title: Kommissionens delegerede forordning (EU) 2020/1564 af 6. august 2020 om ændring af delegeret forordning (EU) 2018/985 for så vidt angår overgangsbestemmelser for at imødegå virkningerne af covid-19-krisen

28.10.2020   
               
               
                  DA
               
               
                  Den Europæiske Unions Tidende
               
               
                  L 358/1
               
            
         KOMMISSIONENS DELEGEREDE FORORDNING (EU) 2020/1564
         af 6. august 2020
         om ændring af delegeret forordning (EU) 2018/985 for så vidt angår overgangsbestemmelser for at imødegå virkningerne af covid-19-krisen
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 167/2013 af 5. februar 2013 om godkendelse og markedsovervågning af landbrugs- og skovbrugskøretøjer (1), særlig artikel 19, stk. 6, og
         ud fra følgende betragtninger:
         
                     (1)
                  
                  
                     I henhold til artikel 19, stk. 3, i forordning (EU) nr. 167/2013 skal motorer, der er monteret i landbrugs- og skovbrugskøretøjer, overholde emissionsgrænserne for forurenende luftarter og overgangsbestemmelser for trin V, der er fastsat i Europa-Parlamentets og Rådets forordning (EU) 2016/1628 (2).
                  
               
                     (2)
                  
                  
                     Som følge af afbrydelser forårsaget af covid-19-udbruddet blev overgangsperioden i forordning (EU) 2016/1628 forlænget med 12 måneder for visse underkategorier af motorer gennem Europa-Parlamentets og Rådets forordning (EU) 2020/1040 (3).
                  
               
                     (3)
                  
                  
                     Kommissionens delegerede forordning (EU) 2018/985 (4), der fastsætter krav vedrørende emissionsgrænser og EU-typegodkendelsesprocedurer for landbrugs- og skovbrugskøretøjer og for deres motorer, bør derfor ændres.
                  
               
                     (4)
                  
                  
                     Da forlængelsen af overgangsbestemmelserne desuden ikke vil have nogen indvirkning på miljøet, fordi de pågældende overgangsmotorer allerede er blevet fremstillet, samt den kendsgerning, at det er vanskeligt at forudsige den nøjagtige varighed af forsinkelserne forårsaget af covid-19, bør forlængelsen af de relevante perioder være på 12 måneder, jf. forordning (EU) 2020/1040.
                  
               
                     (5)
                  
                  
                     I betragtning af at den overgangsperiode, der er fastsat i artikel 13, stk. 5, i delegeret forordning (EU) 2018/985, for visse motorer udløber den 31. december 2020, og at fabrikanterne havde indtil den 30. juni 2020 til at producere landbrugs- og skovbrugskøretøjer udstyret med overgangsmotorer af disse underkategorier, bør nærværende forordning grundet sagens hastende karakter træde i kraft dagen efter offentliggørelsen i Den Europæiske Unions Tidende og anvendes fra den 1. juli 2020. En sådan bestemmelse er berettiget på grund af covid-19-udbruddets uforudsigelige og pludselige karakter samt af behovet for at sikre retssikkerhed og ligebehandling af fabrikanterne, uanset om de producerer landbrugs- og skovbrugskøretøjer før eller efter datoen for denne forordnings ikrafttræden —
                  
               VEDTAGET DENNE FORORDNING:
         
            Artikel 1
            Artikel 13, stk. 5, i delegeret forordning (EU) 2018/985 ændres således:
            
                        1)
                     
                     
                        Tredje afsnit, første punktum, affattes som følger:
                        »For motorer af NRE-underkategorier, for hvilke den obligatoriske anvendelsesdato for markedsføring i bilag III til forordning (EU) 2016/1628 er fastsat til den 1. januar 2020, skal medlemsstaterne tillade en forlængelse af den 24-måneders periode og af den 18-måneders periode, der er omhandlet i første og andet afsnit, med yderligere 12 måneder for køretøjsfabrikanter med en samlet årlig produktion på under 100 enheder af landbrugs- og skovbrugskøretøjer udstyret med motor.«
                     
                  
                        2)
                     
                     
                        Som fjerde afsnit tilføjes:
                        »For motorer af alle underkategorier, for hvilke den obligatoriske anvendelsesdato for markedsføring i bilag III til forordning (EU) 2016/1628 er fastsat til den 1. januar 2019, forlænges den 24-måneders periode og den 18-måneders periode, der er omhandlet i første og andet afsnit, med 12 måneder.«
                     
                  
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 1. juli 2020.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 6. august 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 60 af 2.3.2013, s. 1.
         
            (2)  Europa-Parlamentets og Rådets forordning (EU) 2016/1628 af 14. september 2016 om krav vedrørende emissionsgrænser for forurenende luftarter og partikler for og typegodkendelse af forbrændingsmotorer til mobile ikkevejgående maskiner, om ændring af forordning (EU) nr. 1024/2012 og (EU) nr. 167/2013 og om ændring og ophævelse af direktiv 97/68/EF (EUT L 252 af 16.9.2016, s. 53).
         
            (3)  Europa-Parlamentets og Rådets forordning (EU) 2020/1040 af 15. juli 2020 om ændring af forordning (EU) 2016/1628, for så vidt angår overgangsbestemmelser for at imødegå virkningen af covid-19-krisen (EUT L 231 af 17.7.2020, s. 1).
         
            (4)  Kommissionens delegerede forordning (EU) 2018/985 af 12. februar 2018 om supplerende regler til Europa-Parlamentets og Rådets forordning (EU) nr. 167/2013 for så vidt angår krav til landbrugs- og skovbrugskøretøjers og disses motorers miljøpræstationer og fremdriftsydelse og om ophævelse af Kommissionens delegerede forordning (EU) 2015/96 (EUT L 182 af 18.7.2018, s. 1).